Vrae omdat man ná ongeluk in vangwa gegooi isDie man word deur polisiebeamptes in die vangwa gegooi. Foto: Verskaf ŉ Foto van ŉ man, wat ná ŉ ongeluk deur Limpopo-polisiebeamptes in ŉ vangwa gegooi word, het sosiale media aan die gons. Jaco Gericke, ŉ paramedikus van Maponya 911, het Woensdag aan Maroela Media gesê hy is Dinsdag deur die brandweer na ŉ ongelukstoneel op die R71, tussen Namakgale en Gravelotte, ontbied. ŉ Motoris, Nicholas Combrinck (53), het na bewering beheer oor sy bakkie verloor nadat die sleepwa se wiel vermoedelik gebars of afgebreek het. Die ongeluk het omstreeks 10:15 plaasgevind. “Die pasiënt was steeds agter die stuurwiel van die bakkie toe ek op die toneel gekom het. Hy het geskok en bleek gelyk. Hy het moeilik gepraat en sleg gelyk. Ek het hom vinnig ondersoek en oor sy gesondheidsgeskiedenis uitgevra en hy het gesê hy het al voorheen hartprobleme gehad,” het Gericke gesê. Volgens Gericke is hy terug na die ambulans om die EKG-masjien te gaan haal en toe hy weer sien het vier polisiebeamptes die man glo hardhandig uit die bakkie gehaal en agter in ŉ vangwa geboender. “Ek het vir hulle gesê dit is nie hoe dinge gedoen word nie. Hulle het gesê die man was aggressief en dronk, wat volgens my mening onwaar is. Toe ek hom ondersoek het, het ek gladnie enige alkohol aan hom geruik nie en hy was gladnie aggressief nie.” Kol. Ronel Otto, provinsiale polisiewoordvoerder, het aan Maroela Media bevestig die man is in hegtenis geneem, onder meer op aanklag van dronkbestuur. “Die man is na die Maphutha L Malatjie-hospitaal geneem vir waarneming en bloedtoeste,” het Otto gesê. Hy is daarna op waarskuwing vrygelaat. Otto het gesê die man het reeds Woensdagoggend in die Namakgale-landdroshof verskyn op aanklag van roekelose en nalatige bestuur, dronkbestuur en verset teen arrestasie. Combrinck is op borgtog van R1 000 vrygelaat. Die saak is tot 27 September uitgestel vir verdere ondersoek. Otto het gesê as ŉ lid van die publiek voel dat die polisie onregmatig teen hom of haar opgetree het, kan die voorval by die Onafhanklike Polisieondersoekdirektoraat (Opod) aangemeld word. Gericke het aangedui hy is bereid om Combrinck as getuie by te staan, sou hy die saak verder neem.